İsrail–Livan münasibətləri
İsrail–Livan münasibətləri — İsrail və Livan dövlətləri arasındakı mövcud ikitərəfli münasibətlər. İsrail və Livan arasında heç vaxt normal iqtisadi və siyasi münasibətlər mövcud olmayıb. Buna baxmayaraq, Livan 1949-cu ildə Ərəb Liqasına üzv olan ölkələrdən İsrailə sülh müqaviləsi təklif etmiş ilk dövlət olmuşdur. Livan digər bir çox ərəb ölkələrindən fərqli olaraq nə 1967-ci ildə baş vermiş Altıgünlük müharibə ərzində, nə də 1973-cü ildə baş vermiş Yom Kippur müharibəsi ərzində İsrailə qarşı döyüş əməliyyatlarında iştirak etməmişdir. 1970-ci illərə qədər bu iki ölkə arasında olan dövlət sərhəddi digər Ərəb Liqası dövlətlərindən hər hansının İsraillə sərhədinə nisbətən daha sakit olmuşdur. Tarixi olaraq hər iki dövlət Osmanlı İmperiyasının varis dövləti hesab olunur. Həm İsrail, həm də Livan bir çox beynəlxalq təşkilatın, o cümlədən "Aralıq dənizi üçün Birlik" təşkilatının tam hüquqlu üzvüdür. İsrail hüquq-mühafizə orqanları Livanı "düşmən dövlət" kimi tanıyır. İsrail vətəndaşlarının Livan ərazisinə daxil olması qadağandır. Qanuna əsasən Livan ərazisinə daxil olmuş istənilən İsrail vətəndaşı həbs olunmalı və ya məsuliyyətə cəlb olunmalıdır. 2008-ci ildə "Pew Research Center" araşdırma mərkəzinin məlumatına əsasən sorğuda iştirak edən Livan vətəndaşlarının 97%-i yəhudilərə qarşı neqativ fikirlər səsləndirmişdir. 2011-ci ildə yenə də eyni təşkilat tərəfindən Yaxın Şərq dövlətlərində həyata keçirilmiş sorğuda iştirak edənlərin əksər hissəsinin yəhudilərə qarşı neqativ görüşlərə sahib olduğu ortaya çıxmışdır.